b'\n_START_ARTICLE_\n\xc5\xbdelezni kri\xc5\xbeec\n_START_PARAGRAPH_\n\xc5\xbdel\xc3\xa9zni kr\xc3\xad\xc5\xbeec (nem\xc5\xa1ko Eisernes Kreuz) je bilo voja\xc5\xa1ko odlikovanje Prusije, Nem\xc5\xa1kega cesarstva in Tretjega rajha, ki ga je ustanovil pruski kralj Friderik Viljem III. in ga prvi\xc4\x8d podelil 10. marca 1813. Kri\xc5\xbeec se podeljuje samo v \xc4\x8dasu vojne in naj bi izviral iz simbolov nem\xc5\xa1kih kri\xc5\xbearjev med letoma 1074 in 1270. Kri\xc5\xbeec so podeljevali v \xc4\x8dasu napoleonskih vojn, francosko-pruske vojne, prve in druge svetovne vojne. Od maja 1945 kri\xc5\xbeca niso ve\xc4\x8d podeljevali._NEWLINE_\xc4\x8ceprav je \xc5\xbeelezni kri\xc5\xbeec \xc5\xa1e vedno pogosto tesno povezan s predstavo nacisti\xc4\x8dne Nem\xc4\x8dije, je kri\xc5\xbeec take oblike (ne pa odlikovanje samo) \xc5\xa1e vedno simbol nem\xc5\xa1kih oboro\xc5\xbeenih sil (Bundeswehr).\n_START_SECTION_\nOblika in izgled\n_START_PARAGRAPH_\nKri\xc5\xbeec je oblikoval pruski neoklasicisti\xc4\x8dni arhitekt Karl Friedrich Schinkel na osnovi simbolov nem\xc5\xa1kih kri\xc5\xbearjev. Kri\xc5\xbeec je preproste zasnove in je na videz zelo podoben malte\xc5\xa1kemu, s kraki, ki se od sredine proti konicam rahlo \xc5\xa1irijo. Osnovna barva kri\xc5\xbeca je \xc4\x8drna, obdaja pa ga srebrn rob. Za\xc4\x8detna odlikovanja so bila izdelana iz pobarvanega \xc5\xbeeleza (od tod ime), kasneje pa so ta material zamenjale druge kovine (po navadi kositer).\n_START_SECTION_\nDrugi kri\xc5\xbeec (1870)\n_START_PARAGRAPH_\nDrugi\xc4\x8d v zgodovini je bil kri\xc5\xbeec podeljevan za pogum v Francosko-pruski vojni (leta 1870), podeljeval pa ga je pruski kralj Viljem I. Kri\xc5\xbeec je bil podeljevan v istih treh stopnjah kot kri\xc5\xbeec iz leta 1813, rahlo je bil spremenjen le njegov izgled. Hrastovo listje je zamenjala velika \xc4\x8drka W, izbrisani sta bili kratici FW na zgornjem kraku, na spodnjem pa je bila letnica 1813 zamenjana z letnico 1870. Originalni izgled kri\xc5\xbeca iz leta 1813 je postal zadnja stran kri\xc5\xbeca iz leta 1870. Trakovi in na\xc4\x8din no\xc5\xa1enja tega kri\xc5\xbeca so ostali nespremenjeni.\n_START_SECTION_\nTretji kri\xc5\xbeec (1914)\n_START_PARAGRAPH_\nTretji kri\xc5\xbeec je ostal v vsem enak kot kri\xc5\xbeec iz leta 1870, podeljevan pa je bil za zasluge v prvi svetovni vojni. Ustanovil ga je nem\xc5\xa1ki kralj Viljem II. Pri tem kri\xc5\xbecu se prvi\xc4\x8d pojavi dodatna oznaka za nosilce kri\xc5\xbeca iz leta 1870, ki jim je bil podeljen tudi kri\xc5\xbeec v isti stopnji iz leta 1914. Ta oznaka (nem\xc5\xa1ko: Spange) se je pripela na trak kri\xc5\xbeca (pri drugi stopnji) ali nad kri\xc5\xbeec (pri prvi stopnji).\n_START_SECTION_\nIzvedba 1957\n_START_PARAGRAPH_\nLeta 1957 je tedanja zahodno-nem\xc5\xa1ka vlada sprejela zakon, po katerem je bilo nosilcem \xc5\xbeeleznega kri\xc5\xbeca dovoljeno nositi to odlikovanje z odstranjeno svastiko. Namesto nje so izdelali replike, ki so imele namesto nje na sredini spet hrastovo listje, kot izvirni kri\xc5\xbeec iz leta 1813.'